Tankina foana teo rabe nibanjina an-dreniny. Fantany tokoa fa tsy mba ny rofia sangan’ny ala na ny amontana endriky ny tanàna ireo faka nitsiriany. Nefa, manantena ny herim-pony mbola hampiakatra ny fari-piainany any aoriana izy mba fotory tsara ihany lehitsy ity fianakaviana hitsabatsabahan’ialahy, ndrao diso lalana ialahy, hoy kosa rainy tony dia tony. Alao ambony alao ambany ihany izay atao, fa ny omby mahia ange lehiroa tsy lelafin’ny namany. Asa, voatositosiky ny ondry mifatotra angaha ireo akoho teo am-pisoko, fa somary nikorontandrontana kely ireo biby fiompy tetsy atsimo tetsy iza, ry dada sy neny, no tsy azoazonareo ? Ravolahanta sa ny ray aman-dreniny ? Hoy rabe nikentrona hita ho nangorintsina. Mangina tokoa aho raha ny zanany no tsy tia ahy inona no mahamatimaty anao amin’i volahanta ? Hoy reniny narikivy nibanjina azy. Olona tsy mandray ravin-dena iny ! Nanahaka ny anarany tokoa ny toetrany, ka hataonao ahoana no fiaraka amin’ny olona toy izany ? Jereo itsy izy ! Kevokevoka sy toa jilajila ery ! Mandiniha lalina ihany, ry zanako, vao manapa-kevitra. Kepoka tsy nahateny tsy nahavolana rabe. Zera kanonta niantraika tany am-parahatony ny fanamavomavoana ny olon-tiany ny ahy indray ny teniko, tsotra, hoy rangahy tsy naka sarotra. Tsy ravolahanta loatra no tsy azoazoko, fa iretsy kasain’ialahy ho rafozanina no be hambohambo sy toa hafahafa toetra. Tsy mba tsinjon’ialahy ve izany ? Sa efa jambenan’ny fitiavana koa ny mason’ialahy ? Ny hovadiana ange lehiroa tsy tambo, fa izay horafozanina no tena manahirana. Trafon-kena ome-mahery ihany ny anay, fa an’ialahy no mieritreritra ! Nangidy iny tafa sy dinika indray hariva iny. Nisara-manta samy navesatra ny teo amorom-patana. Nanjohy nanaraka hatrany am-pandriana ny eritreritra nisavoritaka teo. Trano terilatsy tokan’efitra ihany, toa ireo maro manodidina azy, ity misy ny ankohonana kely eny ialalo tantaraina eto ity. Tsy mba nisy farafara koa, fa ny kidoro saingona sy mololo no velarina amin’ny alina, dia ahorona amin’ny maraina. Efa renoky ny torimaso ny tanàna. Ny alika sisa mitomany valala any ho any. Efa niraraka ho lavenona koa ny vain’afo teo am-patana. Izy telo mianaka kosa samy namitsaka tao anatin’ny haizina tao, mbola nifandroritan’ny eritreritra mifamiravira. Ela ilay tovolahy kely vao inay nopizin-tory, naminany ny ho aviny sy izay hiafaran’ny fiarahany amin’ilay nofinidiny. Tojo fotaka malama sahady ny lalam- piainany, ka tsy maintsy hibolisatra ilay fitiavany malia raha tsy mahay mamahatra. Fanontaniana makadiry nandrindrina tao an-dohany, ka nahamalomaloka ny eritreriny ny amin’ny fitiavany. Hatraiza no hiafarany ? Tsy anjarany tokoa ve i noro ? Ahoana no hinoany fa tsy sahaza azy velively ity zazavavy ity, fa manaotao foana izy roa ? Hatreny am-piandrasana omby avy no nihalohalo tsy mety voavaliny ireo nampisavoritaka ny sainy ireo inona foana ange ity mahaverivery fanahy anao ity ? Hoy i noro nihazona ny sandriny havia. Izaho mba falifaly manatona anao, nefa ianao toa tsy miteniteny akory ! Maninona ianao ? Tsy nihodina nitopy ny endriny akory rabe. Tsy nitsiky koa, fa ny tanany no nalefany hanantona ilay zavamaniry teo anilan’ny toerana nitorovohany teo jereo ! Hoy izy nalefaka sady nifantoka hatrany ilay modimodia teo.